El 6 de maig es va obrir la convocatòria per a projectes de capitalització del programa ENI CBC MED (Cooperació Transfronterera de la Conca Mediterrània) amb l'objectiu d'afavorir la transferència, i l'explotació de coneixements i resultats desenvolupats en el marc de diferents iniciatives euromediterrànies.
La capitalització permet l'adopció de resultats i pràctiques exitoses per tal de garantir la seva promoció, difusió i integració ( mainstreaming ) en polítiques públiques.
Per a aquesta convocatòria s'han identificat els projectes més rellevants i amb major potencial de capitalització i replicació de l'ENPI CBC MED (2007-2013), l'ENI CBC MED (2014-2020), l'Interreg V MED i la Unió per la Mediterrània (UpM).
També es tindran en compte els resultats i les experiències d'altres iniciatives d'àmbit euromediterrani, com els altres programes Interreg (àmbit mediterrani), WestMed, BlueMed, PRIMA i la cooperació regional i bilateral en el marc de l'Instrument Europeu de Veïnatge (ENI).
Atesa l'actual de la crisi a conseqüència del COVID-19, s'anima als participants a desenvolupar accions per afavorir la regeneració socioeconòmica en l'espai mediterrani, en especial pel que fa a la creació d'ocupació i d'empreses; la transició cap a economies neutres en carboni; la prestació eficaç de serveis de protecció social; i el suport a les persones més vulnerables.
La convocatòria s'obre per a les 11 prioritats temàtiques del programa:
Desenvolupament empresarial i de les pimes
A.1.1- Suport a les start up innovadores i les empreses de recent creació.
A.1.2- Suport a les xarxes, cadenes de valor, agrupacions (clusters) i consorcis euromediterranis en els sectors tradicionals i els sectors no tradicionals.
Suport a l'educació, la recerca, el desenvolupament tecnològic i la innovació
A.2.1- Transferència de tecnologia i la comercialització dels resultats de la recerca
A.2.2- Accés de les PIME a la recerca i a la innovació, especialment per mitjà de clusters
Promoció de la inclusió social i lluita contra la pobresa
A.3.1- Proporcionar als joves, en particular els NEETS (acrònim de Not in Education, Employment, or Training), i a les dones competències que els siguin útils al mercat
A.3.2- Suport als actors de l'economia social i solidària.
Protecció del Medi ambient, adaptació i mitigació del canvi climàtic
B.4.1- Gestió eficaç dels recursos hídrics
B.4.3- Energies renovables i eficiència energètica
B.4.4- Gestió integrada de les zones costaneres (GICZ)
Les propostes han d'indicar clarament la prioritat temàtica a la qual es presenten.
Poden participar els organismes públics i privats, que compleixin amb els criteris d'elegibilitat, amb seu als territoris elegibles del programa (Algèria(*), Xipre, Egipte.
Espanya, França, Grècia, Israel, Itàlia, Jordània, Líban, Malta, Palestina, Portugal i Tunísia).
Les regions elegibles dels països indicats es poden consultar al text de la convocatòria.
* IMPORTANT (Clàusula de suspensió).
La participació d'Algèria està sotmesa a una clàusula de suspensió: les entitats amb seu a les regions elegibles d'Algèria poden participar en aquesta convocatòria, però únicament podran rebre fons del programa si Algèria ha signat l'Acord de finançament amb la Comissió Europea abans del termini de la convocatòria.
El text de la convocatòria detalla els diferents escenaris i les possibles opcions de canvi per als projectes amb socis d'Algèria, en cas que el país no hagi signat l'acord de finançament a la data de tancament.
El consorci haurà d'estar format per entitats procedents d'almenys 5 països elegibles (almenys 1 país de la UE i 1 país tercer mediterrani).
La contribució financera de la UE als projectes és d'entre 500.000€ fins un màxim d'1M€.
El pressupost màxim d'un projecte no pot superar 1.111.111 € (inclòs el cofinançament).
El cofinançament de la UE serà, com a màxim, del 90% dels costos elegibles dels projectes.
La resta (no inferior al 10%) l'han d'aportar els participants, o bé provenir de recursos públics o privats, que en cap cas poden ser ni de la UE ni del FED (Fons Europeu de Desenvolupament).
Almenys un 50% dels costos totals elegibles s'han de destinar a activitats posades en marxa o realitzades als països socis mediterranis.
La durada dels projectes podrà ser entre 12 i 24 mesos.
D'acord amb l'article 18.3 del Reglament (CE) 897/2014), totes les acivitats dels projectes finançats en el marc del programa finalitzaran, com a molt tard, el 31 de desembre de 2022.
Condicions específiques - Limitació a la participació:
Les propostes s'han de presentar en anglès o francès i per mitjà del formulari on line: http://enicbcmed.eu/eform/ - /
Tota la documentació i el dossier de candidatura necessària per presentar les propostes està disponible al web del programa.
Els dubtes i preguntes sobre aquesta convocatòria es poden adreçar a la secció FAQS del web del programa, fins a 15 dies naturals abans del termini per a la presentació de les propostes.
Pressupost: 11.000.000 € (Hi ha en curs un procediment de canvi major relatiu a la distribució de fons restants del programa.
En cas d'aprovació, la contribució potencial de la UE per a aquesta convocatòria podria ser de 15.245.441,12 €) | Data límit: 28/07/2020 (13:00 hores)